Matintupa varmistellen mestariksi (18.9.06 0:00)

 Suomen suurimman rata-autoluokan, Legendsien, kausi huipentui Jurvan Botniaringille, kun lauantain Legends Festivalilla kaasuteltiin kauden kaksi viimeistä kilpailua.

Aika-ajoissa nopeimman kierrosajan pamautti Petri Ylinen. Samalla syntyi Legendsien ensimmäinen 1 minuutin ja 20 sekunnin alitus 'Ringillä. Toiseen ruutuun ajoi edellisessä kisassa Ahvenistolla kahdesti voittanut Petri Lappalainen ja kolmanneksi pistejohdossa ollut Pasi Matintupa.

Ylinen onnistui pitämään kärkipaikan startissa, mutta parin kierroksen jälkeen Lappalainen tunki seinäjokisen edelle. Kauaa ei Lappalainen piikkipaikalla kuitenkaan viihtynyt, vaan osuma Ylisen kanssa tiputti hänet monta pykälää alemmas. 

Ensimmäisen kisan ykkösenä maaliin ajoi Ylinen ennen Vaasan Jussi Raskua ja Forssan Jere Rantaniemi. Matintupa ajoi maaliin mestaruuttaan varmistellen kuudennella sijalla, eikä sortunut tyhmiin virheisiin.

Lauantain toiseen kisaan Legendsit lähtivät ensimmäisen kisan nopeimpien kierrosaikojen perusteella. Paalulta startannut Ylinen tyrin ensimmäisen kurvin ja ajautui hiekoille. Autoa lappasi Petrin ohi runsain mitoin ja kärkeen nousi Pekka Lehtola. Ensimmäisen kierroksen viimeisessä mutkassa Lehtola kuitenkin kolaroi Petri Lappalaisen kanssa ja kärkeen nousi Vaasan Jussi Rasku. 

Seuraavan kerran Lehtola otti fyysistä kontaktia Raskun kanssa sillä seurauksella, että Jussi tippui pois kärkikamppailusta ja Pekka keskeytti. Sillä välin kun muu porukka otti mittaa toisistaan, karkasi Lappalainen tavoittamattomiin.

Lappalaisen jälkeen kakkosena maaliin saapui Rantaniemi. Ylinen oli tällä kertaa kolmas ja Jarmo Hirvelä neljäs.

Kilpailun komeimmasta ulosajosta vastasi Petri Oksanen, joka rullasi ”paloautonsa” kolmesti katon kautta ympäri osuttuaan ensin kilpakumppanin kanssa kilpailutilanteessa yhteen. Samaan kasaan päättyi myös Markku Parkkarin kisa. Vaikka Oksasen auto tuhoutuikin jokseenkin täysin, löytyi tapauksesta jotain positiivistakin – auton turvakehikko kesti ja kuljettaja selvisi vammoitta. 

Legends Trophyn kauden 2006 mestariksi kruunattiin toisessa kisassa kuudenneksi ajanut Järviseudun UA:n Pasi Matintupa. Hopeaa otti Petri Lappalainen ja kolmanneksi sijoittui Jere Rantaniemi.

Legends Festivalilla pääsivät jälleen myös mekaanikot koettelemaan taitojaan kilpa-ajajina. Kisan voitti Jussi Lailavuon autolla kaksinkertainen F3-mestari Jari Koivisto.

Lauantaina ajettiin myös kaksi avointa lähtöä, jotka voitti Olli Virtanen BMW M1:llä ja toiseksi kummassakin kisassa ajoi Tuisku Urpiala Ferrari 430:lla.